Sewe maniere om Wiskunde tydens inperking te leer - Corona Krisissentrum
Tuis / COVID-19 / Sewe maniere om Wiskunde tydens inperking te leer
Sewe maniere om Wiskunde tydens inperking te leer
Inperking is nie 'n straf nie, dit is 'n geleentheid. Hier is sewe maniere waarop jy dit kan aangryp om jou punte in 'n japtrap te verbeter:
Dit is seker die belangrikste advies wat ons vandag vir jou gaan gee. Wiskunde is 'n praktiese vak, so om bloot formules soos 'n papegaai uit jou kop te leer, gaan jou nie ver bring nie. Kry ou vraestelle in die hande en werk hulle uit. Gaan snuffel gerus op Die Wolkskool rond vir oefenvraestelle.
Om vraestelle uit te werk is egter net die eerste stap in hierdie proses. Maak seker jy verstaan waar jy jou foute gemaak het en leer daaruit. Hoe meer jy jou eie foute raaksien, hoe makliker gaan dit vir jou wees om in die eksamen daardie foute te vermy. Die uitwerk van ou vraestelle is meerdoelig. Dit gee jou selfvertroue en dit maak nie saak as jy baie foute maak nie, want hoe meer foute jy maak hoe meer kan jy daaruit leer. Op hierdie manier kan jy jou vrees vir foute tem en 'n ingesteldheid kweek om vanuit jou foute leer. Nou kan jy meer waag en uiteindelik meer punte wen!
Moenie stop by dit wat jy in die klaskamer kry nie. Gaan verder. Lees meer en kyk op die internet wat ander mense doen. Daar is verskeie aanlyn video's op Die Wolksool beskikbaar en baie indrukwekkende speletjies en toepassings elders wat jy kan aflaai om wiskunde verder te neem as net jou handboek. Wiskunde is 'n ontdekkingsvak en jy kan begin deur allerhande interessanthede op die internet te gaan ontdek.
Bou 'n woordelys
Een baie praktiese ding wat jy kan doen is om 'n woordelys van moeilike konsepte en terme in wiskunde op te stel. Maak seker dat jy al jou terme verstaan. Skryf dit neer en gaan dit gereeld deur.
Maak seker jou leeromgewing ondersteun leer
Die waarde van 'n skoon lessenaar moet nie onderskat word nie. Maak ook seker jy het 'n definitiewe leerarea waar jy kan fokus op jou werk. Wanneer jy moeg is, stap weg van die spasie en gaan ontspan in 'n ander area. Moet eerder nie op jou bed sit en leer nie. Bêre jou foon ver van jou werkstasie af sodat dit nie jou aandag aftrek nie. As jy na musiek luister probeer klassieke genres soos barokmusiek of kontemporêre klassieke musiek.
Om die inperking met 'n positiewe gemoed aan te pak kan werklik 'n groot verskil maak. Dit sal natuurlik 'n positiewe verskil aan jou punte ook maak. Neem 'n doelbewuste besluit om hard te leer met die doel om te verstaan eerder as om net te leer om die toets te slaag. Sien hierdie as 'n geleentheid; jy weet nooit, dalk verras wiskunde jou.
Trek vir jouself 'n rooster op waarvolgens jy jou dag beplan. Sluit genoeg leertyd en rustyd in. Spesifiseer die vakke en temas waarmee jy gaan besig wees. Wanneer jy met Wiskunde besig is kan jy dit verder neem en maak asof jy eksamen skryf sodat jy gewoond daaraan kan raak om binne 'n sekere tyd klaar te maak. Begin met 'n 10-minute leestyd en identifiseer die vrae wat jy verseker weet jy suksesvol sal kan voltooi. Begin eerste met dít. Jy mag jou vraestel in enige volgorde antwoord so jy mag begin by vraag 6 en dit opvolg met vraag 10. As jy 'n vraag nie kan beantwoord nie beweeg dan aan, moet nie tyd daarop mors nie. Doen die moeilikste vrae laaste.